ЩIДАА-м и лэжьыгъэр щIегъэхуабжьэ
ФокIадэм и 24-м ЩIэныгъэхэмкIэ Дунейпсо Адыгэ Академием и Президиумым и зэIущIэ «Синдика» хьэщIэщым щызэхэтащ.
Ар ирагъэкIуэкIащ ЩIДАА-м и вице-президент ХьэфIыцIэ Мухьэмэдрэ вице-президент — щIэныгъэ секретарь нэхъыщхьэ Щхьэгъэпсо Сэфарбийрэ.
ЗэIущIэм щытепсэлъыхьащ щэкIуэгъуэ мазэм и кум Академием и илъэс зэхуэсышхуэ зэрырагъэкIуэкIыну щIыкIэм. Абы ипкъ иткIэ, ЩIДАА-м и щIэныгъэ центрхэм я отчётхэр къащтэну, я тхыгъэхэр къалъытэну унафэ къахьащ.
Щхьэусыгъуэ зэмылIэужьыгъуэхэмкIэ, 2017 гъэ лъандэрэ ЩIДАА-м зыри зэрыхамыгъэхьам къыхэкIыу, иджы цIыху 15-м я тхылъхэм хэплъэнущ.
ХьэфIыцIэ Мухьэмэд жиIащ, «Черкесика» къыдэкIыгъуэм хыхьэу, ди лъэпкъым и тхыдэр, хабзэр, щэнхабзэр я лъабжьэу тхылъ 25-рэ къыдэкIыным зэрыхуагъэхьэзырар. Адыгэм къыхэкIа цIыху цIэрыIуэхэм, шэрджэсхэм ехьэлIауэ къэхъуа, жаIа псори щызэхуэхьэса стIолыщхьэ махуэгъэпс адыгэбзэрэ урысыбзэкIэ мыгувэу дунейм къызэрытехьэнур къыхигъэщащ абы.ХьэфIыцIэ Мухьэмэд къыхилъхьахэм ящыщщ профессор, физико-математикэ щIэныгъэхэм я доктор, ЩIДАА-м и президенту илъэс куэдкIэ щыта Нэхущ Iэдэм и цIэр Зеикъуэ къуажэ и уэрамхэм языхэзым фIэщыныр.
ЩIДАА-м и зэIущIэм лъэпкъ щIэныгъэм, егъэджэныгъэм, литературэм, щэнхабзэмрэ гъуазджэмрэ зегъэужьыным зи гуащIэ хэзылъхьа адыгэхэм (дэнэ щIыпIэ щыпсэуми), ЩIэныгъэ Академием и ахъшэ саугъэт ирату ягъэувыну унафэ къыхалъхьащ.
А Iуэхухэм теухуауэ абы къыщыпсэлъащ академикхэу Щхьэгъэпсо Сэфарбий, Къалэ Хьэжбарэ, Щомахуэ Лев, Мысрокъуэ Замир, Блий Станислав сымэ, нэгъуэщIхэри.
Щомахуэ Залинэ.
